
RAPORT COMUN

asupra proiectului de Lege  pentru aprobarea Ordonanţei de urgenţă

         a Guvernului nr. 149/2005 privind unele măsuri pentru continuarea activităţii Consiliului Naţional pentru Studierea Arhivelor Securităţii

                      În conformitate cu prevederile art. 95 şi 115 din Regulamentul Camerei Deputaţilor, republicat, Comisia juridică, de disciplină şi imunităţi şi Comisia pentru apărare, ordine publică  şi siguranţă naţională au fost sesizate, spre dezbatere, în fond, în procedură de urgenţă, cu proiectul de Lege pentru aprobarea Ordonanţei de urgenţă a Guvernului nr.149/2005 privind unele măsuri pentru asigurarea continuării activităţii Consiliului Naţional pentru Studierea Arhivelor Securităţii, trimis cu adresa nr. P.L.x. 12 din 1 februarie 2006, înregistrată sub nr. 31/47, respectiv 32/64 din 2 februarie 2006. 



Potrivit prevederilor art. 75 din Constituţia României, republicată, şi  ale art.92 alin. (9) pct. 2 din Regulamentul Camerei Deputaţilor, republicat,  în cazul acestui proiect de lege, Camera Deputaţilor este  Cameră decizională.



Senatul, în calitate de primă cameră sesizată, a adoptat proiectul de lege, în şedinţa din 21 decembrie 2005, ca lege ordinară.

Consiliul Legislativ a avizat favorabil proiectul de lege cu o singură observaţie, conform avizului nr.1549/02.11.2005.

Comisia pentru drepturile omului, culte şi problemele minorităţilor naţionale, conform avizul nr.25/54 din 09 .02.2006, a avizat negativ proiectul de lege.

Proiectul de lege supus dezbaterii are ca obiect de reglementare prelungirea desfăşurării activităţii Consiliului Naţional pentru Studierea Arhivelor Securităţii, activitate care ar fi urmat să se încheie în luna decembrie a anului 2005. 

                 
În conformitate cu prevederile art. 61 din Regulamentul Camerei Deputaţilor, republicat, membrii celor două comisii au examinat proiectul de lege mai sus menţionat în şedinţa din  08 februarie 2006.

                        La dezbaterea acestui proiect de lege din totalul de 25 de membri, ai Comisiei juridice au fost prezenţi 18 deputaţi, iar din totalul de 24 de membri ai Comisiei pentru apărare, ordine publică şi siguranţă naţională au fost prezenţi 22 deputaţi.

Raportul Comisiei a fost adoptat cu majoritate de  voturi( 20 pentru, 1 vot împotrivă şi 6 abţineri).

                   
În urma dezbaterilor, şi a punctelor de vedere exprimate, cele două Comisii au hotărât , cu majoritate de voturi( 20 voturi pentru, 1 vot împotrivă şi 6 abţineri), să supună, spre dezbatere şi adoptare,  plenului Camerei Deputaţilor proiectul de Lege privind aprobarea Ordonanţei de urgenţă a Guvernului nr. 149/2005 privind unele măsuri pentru continuarea activităţii Consiliului Naţional pentru Studierea Arhivelor Securităţii, în forma adoptată de Senat.





În raport de obiectul şi conţinutul său, ce vizează modificarea unei legi organice, proiectul de lege face parte din categoria legilor organice.

           PRESEDINTE,                                                   PREŞEDINTE,

         Consilier,                                                                                                 Expert,

